અમદાવાદમાં રહેતા કોઈ વ્યક્તિ કોઈને પણ ફોન કરે તો પાકિસ્તાનથી ફોન આવ્યો હોય તેમ જ લાગે. ફોન રિસિવ કરનારને ગંધ સુદ્ધાં આવતી નથી કે ફોન કરનાર વ્યક્તિ સ્થાનિક જ છે. બેન્કના નામે ફોન કરી ક્રેડિટ કે ડેબિટ કાર્ડની વિગતો મેળવનાર કે પછી લોટરીના નામે ફોન કરી ઓનલાઈન છેતરપિંડી કરતી ટોળકીઓ પણ પાકિસ્તાનનાં સિમકાર્ડનો ઉપયોગ કરતી હોવાની પણ આશંકા છે. આ અંગે એટીએસના એસપી હિમાંશુ શુક્લાએ જણાવ્યું છે કે પાકિસ્તાનના પ્રિ એક્ટિવેટેડ સિમકાર્ડ અમદાવાદ સહિત ગુજરાતમાં ઓપરેટ થઈ રહ્યાં છે. સેન્ટ્રલ સુરક્ષા એજન્સીઓ પાસે સિમકાર્ડની વિગતો મંગાવી છે. આ ઉપરાંત આપણી મોબાઈલ સર્વિસ પ્રોવાઈડર કંપનીઓ પાસેથી પણ વિગતો મેળવાઈ રહી છે.